РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/151-13

17. април 2013. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО И ВОДОПРИВРЕДУ,

ОДРЖАНЕ 15. АПРИЛА 2013. ГОДИНЕ

Седница је почела у 12,15 часова.

Седници је председавао Ото Кишмартон, заменик председника Одбора.

Седници су присуствовали чланови Одбора: Александар Сенић, Снежана Богосављевић Бошковић, Саша Дујовић, Ружица Игић, Ненад Китановић, Саша Максимовић, Јасмина Обрадовић, Чедомир Протић, Велимир Станојевић, Арпад Фремонд и Синиша Лазић.

Седници нису присуствовали чланови Одбора: Горан Богдановић, Радмила Геров, Петар Кунтић и Драган Чолић.

Већином гласова је усвојен следећи

Д н е в н и р е д

1. Разматрање представки, предлога и иницијатива упућених Одбору, и

2. Разно.

Пре преласка на разматрање прве тачке дневног реда, већином гласова, усвојени су записници седме и осме седнице Одбора у тексту у коме су и предложени.

I

Заменик председника је обавестио чланове Одбора да је, сагласно члану 44. став 6. Пословника Народне скупштине, образовао посебну Радну групу за разматрање појединих питања из свог делокруга, у саставу: Јасмина Обрадовић, Велимир Станојевић и Арпад Фремонд.

Радна група је размотрила приспеле представке, предлоге и иницијативе грађана и организација, које су упућене Одбору и о њима заузела ставове о којима су информисани чланови Одбора.

После расправе у којој су учествовали Радмила Геров, Саша Дујовић и Јасмина Обрадовић, Одбор је закључио:

1. поводом достављене информације Одбора Удружења за пољопривреду, прехрамбену индустрију и водопривреду Регионалне привредне коморе из Пожаревца и предложених мера у циљу заштите и очувања пољопривредне производње, да се са истом упознао и да о томе обавести подносиоца;

2. поводом достављене представке др вет. мед. Дамјана Срејића и др вет. мед. Милоша Зорића из Крагујевца, који су указали на незаконит рад Ветеринарске станице у Крагујевцу, да се иста достави Управи за ветерину при Министарству пољопривреде, шумарства и водопривреде, са обавезом да о предузетим мерама обавесте подносиоце и Одбор за пољопривреду;

3. поводом иницијативе Милана Вукчевића из села Јасиковца, код Почековине, за обнављање запуштеног пољопривредног земљишта у сливу Западне Мораве, да се иста проследи Министарству пољопривреде, шумарства и водопривреде, ради информисања, као и подносиoцу;

4. поводом представке Митић Богосава из села Мали Суводол код Пирота, у којој се жали на низ неправилности у раду Општинске комисије за комасацију СО Пирот, чланови Одбора су обавештени о траженом и добијеном одговором од 28. 03. 2013. године од стране Службе РГЗ за катастар непокретности из Пирота, па је закључено да се исти проследи подносиоцу;

5. поводом представке академика др Ратка Ковачевића из Београда, коју је поднео у име "Grand pharmaceutical company" из Београда, којим се предлажу мере за решавање проблема детоксикације животињских организама, закључено је да се Одбор упознао са поднетом представком и да ће је имати у виду приликом измене законских прописа, којима се уређује ова област, као и да о томе обавести подносиоца;

6. поводом е-маил поруке Ђорђа Остојића, који поставља питања враћања узорковања у пуном обиму и акредитованих лабораторија, закључено је да се иста достави Министарству пољопривреде, шумарства и водопривреде и да се о томе обавести подносилац;

7. поводом е-маил поруке Николе Бировљева у погледу решавања проблема зараженог кукуруза афлатоксином, закључено је да су се са његовим писмом упућеном Министарству пољопривреде упознали чланови Одбора;

8. поводом иницијативе Снежане Милосављевић из Крагујевца за измене и допуне Закона о добробити животиња, закључено је да се иста упути Управи за ветерину при Министарству пољопривреде, шумарства и водопривреде, као и Данилу Голубовићу, државном секретару у истом министарству, и

9. поводом е-маил информације Удовц Душана о трагичном искуству румунске пољопривреде у ЕУ, закључено је да се иста, ради информисања, достави Министарству пољопривреде, шумарства и водопривреде.

II

Под тачком - Разно, заменик председника је обавестио чланове Одбора да ће се на првој наредној седници Одбора размотрити достављена Информација о раду Министарства пољопривреде, шумарства и водопривреде за период јануар-март 2013. године.

Фремонд Арпад је покренуо питање измене Правилника о регистрацији моторних и прикључних пољопривредних машина, како би се избегли проблеми кажњавања пољопривредника, јер у овом моменту такве машине не могу да прођу неопходну техничку контролу и предложио је да се о њему детаљно разговара на једној од наредних седница Одбора.

Пошто других питања и предлога није било, седница је закључена у 12,45 часова.

СЕКРЕТАР ЗАМЕНИК ПРЕДСЕДНИКА

Добрица Зечевић Ото Кишмартон

4201213.001/31